ԵԱՀԿ Մինսկի խմբի համանախագահները Հայաստանում են: Իգոր Պոպովը, Ստեֆան Վիսկոնտին, Էնդրյու Շոֆերն ու ԵԱՀԿ գործող նախագահի անձնական ներկայացուցիչ Անջեյ Կասպրչիկը մինչ այդ Բաքվում էին, ավելի ուշ նաեւ Ստեփանակերտ կմեկնեն: Այսօր նրանց Երեւանում ընդունել է Հայաստանի արտգործնախարարը: Էդվարդ Նալբանդյանը եռանախագահների հետ խոսել է երեկ շփման գծում հրադադարի խախտման հերթական դեպքի մասին, որի հետեւանքով հայ զինծառայող է զոհվել՝ 19-ամյա Հայկ Քալանթարյանը: Նախարարն ընդգծել է, որ սադրիչ գործողություններից Բաքվին հետ չի պահում նույնիսկ տարածաշրջանում եռանախագահների ներկայությունը: Նալբանդյանի կարծիքով՝ սա ցուցադրում է Ադրբեջանի արհամարհանքը Մինսկի խմբի համանախագահ երկրների նկատմամբ: